Spar

Spar (merkenavnet versalisert SPAR) er en nederlandsk butikkjede med nær 12 770 dagligvarebutikker i 48 land, hovedsakelig i Europa, men også i Sør-Afrika, Australia, Mauritius og Argentina.

Selskapet ble grunnlagt i 1932 basert på samvirkeprinsippet. Navnet, som opprinnelig var De Spar, er et akronym bestående av forbokstavene i et nederlandsk uttrykk. Uttrykket står for «Door Eendrachtig Samenwerken Profiteren Allen Regelmatig». Dette kan oversettes med «Gjennom samstemt samarbeide profiterer alle regelmessig». De Spar på nederlandsk betyr granen, og selskapets logo er derfor en gran. Etter hvert som selskapet fikk flere butikker i Europa ble navnet forkortet ved å droppe DE, men den underliggende betydningen gjenstår.

 Norge 
Spar-kjeden er NorgesGruppens profilkjede og forvaltes og driftes av Kjøpmannshuset Norge AS. Kjeden består av 265 (per 1. mars 2019) lokale supermarkeder spredt over hele Norge. Spar tilbyr et utvalg av ferskvarer, brød og bakervarer, frukt og grønt, samt varer fra lokale leverandører.

Den første Spar-butikken internasjonalt ble åpnet i 1983. I 1984 fikk grossistselskapet Joh. Johannson AS rettighetene til å bruke Spar i Norge, men først i 1993 ble de første SPAR-butikkene åpnet her. SPAR Norge AS ble etablert med hovedkontor i Oslo og seks regionale kjedekontorer.

I 1996 fusjonerte SPAR Norge AS med 25 butikker, stort sett beliggende på Vestlandet. Den store fusjonen skjedde i februar 1997, da fusjonerte SPAR Norge AS med AKA Gruppen AS og selskapet AKA SPAR NORGE AS ble en realitet. AKA Gruppen hadde 28 store butikker hovedsakelig på Østlandet og i Rogaland. De fleste av disse butikkene ble EUROSPAR, SPAR Internationals betegnelse på store supermarkeder.

I 1999 startet det en omfattende strategiprosess innen NorgesGruppen, som frem til dette tidspunkt i hovedsak hadde vært en koordinerende innkjøpsorganisasjon for kjeder som fikk leveranser via grossisten Joh. Johannson, som resulterte i et heleid integrert nytt NorgesGruppen i 2000. Et selskap hvor butikker i de ulike kjedene og grossisten Joh. Johannson hadde og har eierskap.

Senere i 2000 fusjonerte Prima-kjeden, en regional kjede i Telemark/Vestfold, med AKA SPAR Norge AS. Mens året etter fusjonerte AKA SPAR Norge AS med Nærbutikkene Norge AS og ble SPAR Norge AS. Det var det 250 SPAR-butikker og 35 EUROSPAR-butikker, samt nærmere 240 Joker- og 420 Nærmat-butikker som utgjorde dette nye selskapet, som ble den største av de fire profilhusene i NorgesGruppen ASA. SPAR Norge AS hadde fortsatt hovedkontor i Oslo, men nå ble antall regionskontorer økt til ni.

Sammenslåing av profilhusene SPAR Norge og MIX
I april 2004 ble det besluttet å slå sammen profilhusene SPAR Norge AS og MIX butikkene AS. Som NorgesGruppens to landsdekkende og kjøpmannseide profiler, skulle sammenslåingen av disse profilhusene bidra til en rekke positive effekter.

Det nye profilhuset ble det største i NorgesGruppen med i overkant av  utsalgssteder og en samlet omsetning på ca. 18 milliarder kroner. Dette medførte ytterligere bedre betingelser, mer rasjonell drift og til erfaringsoverføring i et kiosk-, convenience- og dagligvaremarked som nærmet seg hverandre mer og mer.

Høsten 2004 ble profilhusets nye navn Kjøpmannshuset Norge AS. Selskapet er organisert med Servicekontor i Oslo, og med fire regionale kontorer fordelt over hele landet.

MIX gikk ut av Kjøpmannshuset i 2009 og ble en del av NorgesGruppen Servicehandel AS. Kjøpmannshuset består i dag av dagligvarekjedene SPAR og EUROSPAR med Ole Christian Fjeldheim som kjededirektør og Joker med Kjell Arne Bjerklund som kjededirektør.

 Eurospar 
De største butikkene i Spar-kjeden i Norge heter Eurospar og består av 27 supermarkeder på landsbasis. På Eurospar får kundene alle varene fra en vanlig Spar butikk, i tillegg til et større og bredere utvalg, spesielt på ferskvare og frukt- og grønt.

 Slagord 
«Spar, alltid tilbud på noe godt!» har blitt brukt som slagord og i reklamer for Spar i Norge.

 Sverige 
De svenske Spar-butikkene var eiet av Axfood Franchise med rundt 130 butikker i landet og hadde flere egne merkevarer. De større butikkene het EuroSpar. I 2005 omorganiserte Axfood Spar, Hemköp og Billhälls. De større butikkene ble Willys eller Hemköp. De mindre butikkene ble Tempo eller Handlar'n.

 Referanser 

 Eksterne lenker 



Kategori:Nederlandske selskaper
Kategori:Detaljistselskaper
Kategori:Selskaper etablert i 1932
Kategori:Dagligvarekjeder
Kategori:NorgesGruppen‎